བཞི་པ་རིས་ཡིག་ནི།རིས་ཡིག་ཅེས་པ་གཟུགས་རིས་རིལ་པོ་མི་འདྲ་བ་མང་པོ་བྲིས་ནས་རྗོད་བྱེད་ཀྱི་ངག་གམ་གཏམ་གྲུབ་པར་བྱེད་པ་གཟུགས་རིས་ཀྱི་རྣམ་པ་ཅན་གྱི་ཡི་གེ་སྟེ།དཔེར་ན་བྱ་ལ་བྱའི་གཟུགས་རིས་དང་ཉ་ལ་ཉའི་གཟུགས་མི་ལ་མིའི་གཟུགས་དང་མི་ནད་ཀྱིས་བཏབ་པ་ལ་མི་ཐང་ལ་འགྱེལ་བའི་གཟུགས་སོགས་བརྗོད་བྱ་དེ་རྣམས་ཀྱི་གཟུགས་རིས་རྣམས་བྲིས་ནས་དོན་སྟོན་པར་བྱེད་པ་སྟེ།ནག་ཤུལ་གྱི་སྟོན་པའི་ཡི་གེ་དང་རྒྱ་ནག་གི་སྐོགས་རུས་ཡི་གེ་ལྟ་བུ་ཡིན།ད་ལྟའི་རྒྱའི་ཡི་གེའང་ཡིག་རིགས་འདི་རིམ་གྱིས་གཟུགས་འགྱུར་བ་ལས་བྱུང་བ་ཡིན།རང་རེའི་སྔོན་གྱི་སྐར་ཡིག་འགའ་རེ་ན་གཟའ་རྣམས་ཀྱི་མིང་འབྲི་བ་ན།ཉི་མ་ལ་རི་མོ་ཟླུམ་པོ་དང་ཟླ་བ་ལ་ཚེས་རུ་དང་མིག་དམར་ལ་མིག་དང་ཕུར་བུ་ལ་ཕུར་བའི་གཟུགས་བྲིས་ཡོད་པའང་འདི་དང་འདྲ་བ་ཡིན།འདི་ནི་ཡི་གེ་སྔ་མ་རྣམས་རིམ་པར་འཕེལ་རྒྱས་སུ་སོང་ནས་ཡི་གེ་དངོས་གནས་པ་འགའ་ཞིག་འགྲུབ་བྱེད་ཀྱི་དངོས་རྒྱུ་སྟེ།ཡི་གེ་འགྲུབ་བྱེད་ཀྱི་མྱུ་གུའི་གནས་སྐབས་ཞེས་ཀྱང་བྱའོ།